**16. A feladat az ÁVH szerepére vonatkozik.** (hosszú)

**Elemezze** az államvédelmi szervek és a későbbi ÁVH szerepét a kommunista diktatúra kiépítésében, működtetésében! Válaszában arra is **utaljon,** hogy a rendszer miként avatkozott be az egyszerű emberek mindennapjaiba!





„Tiltakozó válaszomra mindannyian megrohantak, aztán újra kérdeztek, újra meg-rohantak, végül letepertek, hogy a talpamat vegyék kezelésbe. Valamiképp leráztam őket, mire egy ötödik férfi segítségével, aki addig nézőként csak a fal mellett lapult, becsavartak a szőnyegbe. Egyikük a nyakamra térdelt, másikuk a hátamra telepedett, ketten pedig két lábamat feszítették a megsuhogtatott gumibot alá. Kétszer huszonöt csapás után kicsavartak a szőnyegből, és lökdösve, rugdosva meg tarkón ütésekkel arra késztettek, hogy körbeszaladjak a szobában. Közben üvöltve ismételték három kérdésüket. Ezalatt az ötödik kioldalgott, majd, mire társai ismét sort kerítettek rá, hogy belehengergessenek a szőnyegbe, az ötödik is visszatért egy púpozott leveskanál sóval. Összeharapott fogaimat bicskával feszítették szét, így tömték meg a számat sóval. Aztán újra kezdték a talpalást.” *(Szász Béla: Minden kényszer nélkül)*

„A kihallgatások irányát, azt, hogy mire kell az egyes őrizeteseket kihallgatni és hogyan kell velük bánni, Péter Gábor és Szücs Ernő szabták meg. Elsősorban az életrajzi adatokból kellett kiindulni, másrészt a Péter és Szücs által összeállított kérdésekre kellett, hogy az őrizetesek válaszoljanak. Az életrajzi adatoknál főleg gyanús körülményeket kellett keresni. Így múltbeli, esetleges rendőrségen tanúsított magatartásukat, kapcsolataikat. Ezeknek az adatoknak az alapján Szücs Ernő összeállította a saját elképzelését az ügy állásáról egy tervezetbe, és azt is, hogy az őrizetesek által elmondott bűncselekményeken kívül milyen más bűncselekményeket követhettek el és a további vizsgálatnak milyen irányban kell folynia. Ezenkívül naponta voltak eligazítások, ritkán Péter Gábornál, leginkább Szücsnél, ahol valamennyi vizsgáló részt vett és konkrétan meghatározták, melyik őrizetest milyen kérdésre kell kihallgatni, milyen taktikával, és azt is, hogy az őrizetes véleményük szerint milyen választ kell, hogy adjon a felvetett kérdésekre.” (*Egy ÁVH-s ezredes elbeszélése, idézi: Kiszely Gábor)*

„Június közepére már ott tartottunk, hogy a vallomások áttekinthetetlen tömege az egész ügyet teljesen összezavarta, a beismerések és visszavonások, igaz és valótlan vallomások, ellenőrzött és mesterségesen összehangolt vallomások az ügyet majdnem áttekinthetetlenné tették, már senki nem ismerte ki magát, és nem tudta, mi igaz és mi nem. Ekkor a párt felkérésére segítségünkre jöttek a szovjet tanácsadók Belkin altábornagy vezetésével.” *(Egy ÁVH-s alezredes visszaemlékezése, idézi: Kiszely Gábor)*





